Se første afsnit af ”Bryggerne” nederst i artiklen eller på TV2 Nord Salto tirsdage klokken 19.50. Husk, at du altid kan streame alle vores serier på tv2nord.dk/tv . Efter en tur rundt til de lokale vinforretninger i Aalborg, var Anders Skotlander ved at blive en smule nervøs. Derhjemme havde han 1000 flasker lys rom klar til at komme på hylderne. Rom, som han sammen med sin kone Titte Skotlander havde fået produceret som et hobbyprojekt. Problemet var bare, at de lokale vinbutikker sagde nej. Ikke fordi, de ikke kunne lide smagen – men en lys rom produceret i Danmark var ikke noget, de dengang i 2015 havde den store tiltro til, kunne sælge. - Jeg tænkte ”hold da op. Nu har vi 1000 flasker rom,” siger Anders Skotlander. Hvad han ikke vidste var, at vinforretningerne snart ville begynde at kime ham ned for at få netop Skotlander Spirits i sortimentet. Verdens bedste lyse rom Titte og Anders Skotlander deler en passion for rom. Ikke på grund af virkningen, men på grund af smagen. I 2013 besluttede de sig for at undersøge, om man mon kunne have succes med at lave rom i Danmark. - Vi lavede 1000 flasker, som blev leveret til vores lejlighed på Christianshavn, og så skulle vi sælge det. Det var sådan, det startede, siger Titte Skotlander. Siden flyttede parret til Aabybro, hvor de bor og har kontor i en nedlagt landejendom fra 1926. Det var netop i det nordjyske, Anders tog rundt for at overbevise butikkerne om at sælge Skotlander White Rum – og fik afslag. En måned efter turneen rundt til vinbutikkerne skete der noget skelsættende for Skotlander. Ved Miami Rum Festival i USA i 2015 blev rommen kåret til verdens bedste lyse rom. - Så begyndte alle vinbutikkerne at ringe til os, siger Anders Skotlander. Rom får en tur i saunaen I dag laver Skotlander både rom, gin og likør i Pandrups industrikvarter, og for nylig ansatte de tre medarbejdere. Parret elsker at eksperimentere med forskellige måder at lagre rom på. To fade har for eksempel stået tre døgn hjemme i Anders og Tittes sauna. Først om flere år smager de på rommen og kan konkludere, om en tur i sauna virker eller ej. De har også fået lov at fylde en gammel bunker fra 2. Verdenskrig med romtønder. - Nogle gange rammer vi skævt, det må jeg indrømme – og så drikker vi det selv. Andre gange rammer vi den lige i enden, siger Anders Skotlander. Se ”Bryggerne” her, hvor vi også møder vinbonden Willy Sørensen:
Først fik par fra Aabybro et nej, da de forsøgte at få vinbutikkerne til at sælge deres rom. Det ændrede sig, da de vandt prisen for verdens bedste lyse rom.